90. ΑΠΟΦΑΣΙΣ ΥΠΟΥΡΓΟΥ ΠΑΙΔΕΙΑΣ Αριθ. Φ.425.21/92500 της 10/19 Οκτ. 1974 (ΦΕΚ Β' 1073) Περί καθορισμού πτυχιακών εξετάσεων αποφοίτων Ακαδημίας Τεχνολογικών - Εμπορικών - Οικονομικών και Γλωσσικών Σπουδών Αμμοχώστου Κύπρου. Έχοντες υπ' όψει: 1.Τας διατάξεις α)του Ν.Δ. 1097/42, ως αύται συνεπληρώθησαν υπό των διατάξεων του άρθρ. 4 του Ν.Δ. 2628/53, β)του άρθρ. 21 του Ν.Δ. 3971/59 "περί Τεχνικής και Επαγγελματικής Εκπαιδεύσεως", γ)του άρθρ. 3 του Ν.Δ. 580/70 "περί του Εποπτικού, Εκπαιδευτικού και λοιπού προσωπικού των κατωτέρων και Μέσων Επαγγελματικών Σχολών". 2.Την υπ' αριθ. 118/22.5.74 γνωμοδότησιν του ΚΣΕΕ, αποφασίζομεν: Επιτρέπομεν εις τους ευδοκίμως αποφοιτώντας εκ της Ακαδημίας Τεχνολογικών - Εμπορικών - Οικονομικών και Γλωσσικών Σπουδών Αμμοχώστου Κύπρου και εκ των κάτωθι τμημάτων: 1.Διευθυντών Επιχειρήσεων, 2.Εμπορικών και ξένων γλωσσών, 3.Βοηθών Αρχιτεκτόνων και 4.Ραδιοηλεκτρολογίας, όπως προσέρχωνται ενώπιον των δυνάμει του Ν.Δ. 1097/42 (ανωτ. αριθ. 12) και 2628/53 (ανωτ. αριθ. 21) συγκροτουμένων επιτροπών δι' απόκτησιν πτυχίου αντιστοίχου ειδικότητος. Επ' αυτών έχουν εφαρμογήν αι διατάξεις του Ν.Δ. 1097/1942 "περί του τρόπου διεξαγωγής των πτυχιακών εξετάσεων των απολυομένων εκ των Μέσων και Κατωτέρων Επαγγελματικών και Τεχνικών Σχολών". 